title: Cubilar de Tuca Roya
text: O cubilar de Tuca Roya (en francés refuge de Tuquerouye u refuge Lourde-Rocheblave, en castellano refugio de Tucarroya) ye un cubilar de montanya d'o Pireneu situau a 2.666 metros d'altaria en a muga entre Aragón y Francia, en a forqueta de Tuca Roya, mirando enta a punta de Treserols y chusto debaixo d'o pico de Tuca Roya (2.818 m). Ye o cubilar mas antigo y mas altero d'os Pireneus.
  
  Historia 
  
  O cubilar de Tuca Roya fue ideyau por Léonce Lourde-Rocheblave, un pireneista procedent de Bordeus. O prencipio de construcción ye o dito ochival, ligau a la integración en o paisache, a mayor resistencia posible en as dificils condicions de l'alta montaña y as condicions tecnicas de construcción, ta lo que se mira d'evitar en tot o posible trayer materials d'atros puestos. Ye por tanto una graniza construcción, feita con piedras d'o mesmo puesto, formando una boveda de canyón crebada. Bi ha pocas aberturas, ya que l'obchectivo prencipal yera creyar un refuchio solido y facil de fer calentar. Lourde-Rocheblave arribó a un alcuerdo con o interpresario Fournou, de Gavarnia. Os materials necesarios fuoron levaus dica o piet d'a forqueta de Tuca Roya por mulas y dimpués puyaus dica o collau por guidas de Gavarnia. L'edificio fue enguerau o 5 d'agosto de 1890.
  
  Bells días dimpués, o guida François Bernat-Salles levo en a suya esquena dende Gavarnia, a estatua de 75 kilos d'a Virchen que iba a estar situada dencima d'o cubilar.
  
  En 1927, l'arquitecto Touzin enampló o cubilar, en construyindo simplament una estructura identica a la primera. O cubilar fue esviellau en 1999, o teito se cambeo en 2005.
  
  Une placa en a paret d'o collau remera a Louis Robach (1871-1959), qui puyó dica 43 vegadas a la punta de Treserols.
  
  Servicios y acceso 
  O cubilar no ye guardau. Ofreixe 12 plazas permanents, mantas, colchons y un estufa multicombustible. Se troba baixo l'administración d'o CAF de Lorda.
  
  L'acceso por a versant francesa se puet fer dende Gavarnia por as Espuguettes y la Hourquette d'Alan u dende Gèdra y Héas, por l'entibo de Gloriettes y o cul d'Estaubé. Dimpués cal puyar por o corredor de Tuca Roya, trescruzar un trampo prou inclinau de bells 300 metros de nieu (u una glera en verano), lo que requiere l'uso de crampons y una buena tecnica.
  
  Por a versant aragonesa l'acceso ye a traviés d'o cul de Pineta, dica o volant de Marmorés, rodiando l'ibón de Marmorés y trescruzando una glera s'arriba a o cubilar.
  
  Bibliografía 
    Gérard Raynaud, Tuquerouye, balcon du Mont-Perdu, éditions Monhélios, 2015
  
  Se veiga tamién 
   Cubilars d'o Pireneu aragonés
  
  Referencias
  
  Vinclos externos 
  
    Descripción de l'acceso
  
  Tuca Roya
  Tuca Roya
  Bielsa